

V rozvinutých ekonomikách je zaužívaným štandardom, že rozhodnutia financované z verejných zdrojov sa realizujú na základe dôkladnej analýzy a vyhodnotenia faktov. Hodnotenie je prirodzenou súčasťou cyklu tvorby verejných politík – od pomenovania problému cez návrh riešenia a realizáciu opatrení až po ich zhodnotenie a odporúčané zlepšenie.

Verejné zdroje si čoraz nástojčivejšie aj u nás vyžadujú odpovede, či realizované investície naozaj priniesli to, čo mali, či boli výsledky dosiahnuté efektívne a či zodpovedajú plánom. Iba reálne odpovede na tieto otázky podporené faktami a odbornou argumentáciou umožnia kvalifikované rozhodovanie. Kvalitné hodnotenie tak umožňuje dosiahnuť vyššiu efektivitu a účinnosť verejnej politiky.

Som nesmierne rád, že sa nám podarilo slovenskej odbornej verejnosti priniesť komplexný pohľad na hodnotenie a jeho aspekty. *Cesta k výsledkom* je publikáciou Svetovej banky, ktorá si nepochybne uvedomuje cenu peňazí. Čerpá pritom zo skúseností autorov, ktorí patria k dlhoročným expertom Svetovej banky a realizovali množstvo hodnotení po celom svete.

Je to po prvý raz, čo má slovenský čitateľ šancu vidieť taký komplexný pohľad na hodnotenie. Aj slovenskí odborníci tak z neho budú môcť čerpať pri svojej práci.

*Cesta k výsledkom* je dôležitá nielen pre hodnotiteľov a tých, ktorí s hodnoteniami pracujú. Je dôležitá aj pre tých, ktorí by mali ich výsledky a odporúčania využívať pri svojom rozhodovaní. Aj keď naša kultúra vníma kritiku veľmi citlivo, prišiel čas na zmenu tohto prístupu. Konštruktívna kritika nás totiž učí robiť veci lepšie. Preto je sprístupnenie knihy slovenskému čitateľovi medzníkom aj z hľadiska vnímania hodnotenia ako prirodzenej súčasti tvorby verejných politík.

Verím, že spoločnou snahou sa postupne dopracujeme k tomu, že kvalitné hodnotenia nás nebudú vyrušovať, ale budú vítaným podnetom.



Peter Pellegrini

podpredseda vlády SR pre investície a informatizáciu